J. D. Vance

James David Vance, alkuperäinen nimi James Donald Bowman, (s. 2. elokuuta 1984 Middletown, Ohio, Yhdysvallat) on yhdysvaltalainen republikaanipoliitikko, joka on toiminut Yhdysvaltain 50. varapresidenttinä vuodesta 2025 lähtien. Hän edusti Ohion osavaltiota Yhdysvaltain senaatissa vuosina 2023–2025. Ennen poliittista uraansa Vance sai julkisuutta kirjoittamallaan kirjallaan "Hillbilly Elegy" (2016), joka kertoo hänen vaikeista taustoistaan.
Vance voitti vuonna 2022 demokraattisen puolueen edustajan Tim Ryanin Ohion välivaalissa ja saavutti paikan Yhdysvaltain senaatissa.
Tausta.
James David Vance syntyi teollisuuskaupungissa Ohiossa Middletownissa. Hänen vanhempansa ovat sukujuuriltaan skotlantilais-irlantilaiset Donald ja Bev Bowman. He erosivat Vancen ollessa lapsi, ja isä Donald lähti pojan elämästä jo varhain. Vancen äiti oli vakavasti huumeriippuvainen. Vancella on äidin puolelta vanhempi sisarpuoli Lindsay. Vancen adoptoi kuusivuotiaana hänen äitinsä uusi aviomies Robert Hamel. Hän varttui kuitenkin pääasiassa äitinsä vanhempien hoivissa, erityisesti isoäidillänsä, jota Vance kutsui nimellä Mamaw. Vance on toivonut, että hänen etunimiensä lyhenne J. D. kirjoitetaan ilman pisteitä.
Vance toimi Irakin sodassa merijalkaväen sotilastiedottajana. Sotilasarvoltaan Vance on alikersantti. Hän valmistui myöhemmin valtiotieteen ja filosofian kandidaatiksi Ohion osavaltionyliopistosta. Hän suoritti vuonna 2013 Yalen yliopistossa lakitutkinnon ja toimi sittemmin kansainvälisessä lakitoimistossa Sidley Austin LL:ssä ja sijoitusyrityksissä.
Ura.
Hillbilly Elegy.
Vance kirjoitti vuonna 2016 taustastaan kertovan kirjan "Hillbilly Elegy", joka sai suosiota saman vuoden presidentinvaalien aikana. Vaalivoittaja Donald Trumpin voittoon kerrotaan vaikuttaneen hänen vetoomuksensa suurten kaupunkien ulkopuolella asuvaan työväenluokkaan. Jotkut Hillbilly Elegyn kriitikot sanovat kirjan selittävän, mikä sai työväenluokan valkoiset äänestämään Trumpia. Kirjan merkityksestä Vancen politiikassa on julkaistu artikkeleita useissa lehdissä, kuten "The New York Times", "The Washington Post" ja "Forbes".
Ron Howard ohjasi "Hillbilly Elegy" -elokuvasovituksen Vancen kirjasta vuonna 2020 ja elokuva julkaistiin samana vuonna Netflixissä. Elokuvassa Vancea näytteli yhdysvaltalainen näyttelijä Gabriel Basso. Elokuva sai paljon kritiikkiä, mutta pääosan näyttelijä Glenn Close oli ehdolla Oscar-palkinnon saajaksi.
Senaattorina.
Vance muutti Kalifornian osavaltiosta takaisin Ohioon vuonna 2016 ja perusti voittoa tavoittelemattoman Our Ohio Renewal -järjestön, jonka tarkoituksena oli auttaa heikommassa asemassa olevia ihmisiä. Järjestö lopetti toimintansa kuitenkin muutaman vuoden kuluttua. Vance perusti sijoitusyhtiön Cincinnatiin, ja hänestä puhuttiin mahdollisena poliittisena ehdokkaana senaattiin vuonna 2018, mutta Vance kumosi väitteet perustellen perhetilannettansa. Hän lähti kuitenkin ehdolle senaattiin, kun republikaani Rob Portman ei asettunut ehdolle vuoden 2022 vaalissa.
Vance kritisoi Trumpia vuoden 2016 presidentinvaaleissa, mutta pyysi anteeksi ollessaan ehdolla vuonna 2021. Hän sijoittui ensimmäiseksi republikaanien esivaaleissa toukokuussa 2022. Marraskuussa järjestetyissä parlamenttivaaleissa hän voitti demokraattisen puolueen edustajan Tim Ryanin, ja hänet nimitettiin Yhdysvaltain senaattorin virkaan 3. tammikuuta 2023.
Trumpin varapresidenttinä.
Donald Trump valitsi Vancen varapresidenttiehdokkaakseen Yhdysvaltain presidentinvaaleissa 2024.
20. tammikuuta 2025 Vance vannoi virkavalan Yhdysvaltain 50. varapresidentiksi. Vance on kolmanneksi nuorin varapresidenttinä toiminut henkilö. Hän on myös ensimmäinen merijalkaväen veteraani, joka toimii varapresidenttinä, ja hänestä tulee Yhdysvaltain hallituksen korkein Irakin sodan veteraani.
Näkemyksiä.
Vuonna 2016 Vance kutsui Trumpia julkisesti idiootiksi ja vertasi häntä yksityisesti Hitleriin. Vuoden 2021 heinäkuuhun mennessä hän oli poistanut Trumpia kritisoineet somekirjoituksensa. Vuoden 2024 puoliväliin mennessä Vancesta oli tullut Trumpin kiihkeä puolustaja. 
Vancea pidetään konservatiivisena populistina. Hän on vastustanut aborttia ja kritisoinut sotilasavun antamista Ukrainalle. Hän on myös kritisoinut Ukrainan Nato-jäsenyyttä. Hän on syyttänyt Trumpin salamurhayrityksestä presidentti Joe Bidenia.
Yksityiselämä.
Vance on ollut naimisissa juristina toimineen, uskonnolliselta vakaumukseltaan hindulaisen Usha Vancen kanssa vuodesta 2014, ja parilla on kolme lasta.
Vuonna 2019 Vance kastettiin katolilaisuuteen. Hänet konfirmoitiin samassa yhteydessä, ja hän valitsi konfirmaatiopyhimyksekseen pyhän Augustinuksen. Vance kertoi tuolloin, että oli ajan saatossa tullut vakuuttuneeksi siitä, että katolilaisuus oli oikea ja tosi kirkko ja että nimenomaan pyhä Augustinus oli auttanut häntä tulemaan kyseiseen johtopäätökseen.
Kunnianosoituksia.
Lähde: